KIRJALLINEN KYSYMYS P-0976/03 esittäjä(t): José Ribeiro e Castro (UEN) komissiolle. Rakennerahastot ja koheesiorahasto Portugalissa.



Virallinen lehti nro 268 E , 07/11/2003 s. 0171 - 0172



KIRJALLINEN KYSYMYS P-0976/03 esittäjä(t): José Ribeiro e Castro (UEN) komissiolle (20. maaliskuuta 2003) Aihe: Rakennerahastot ja koheesiorahasto Portugalissa Diário Económicon 3. maaliskuuta tänä vuonna julkaistussa haastattelussa Günther Verheugenilta kysyttiin tulevista rakenne- ja koheesiotoimista Portugalissa Euroopan unionin laajentuessa ja Portugalin BKT:n samanaikaisesti kasvaessa siis yli 75 prosentin rajan yhteisön keskiarvoon verrattuna. Hän vastasi, että komissio on tehnyt selväksi, että laajentumisen tilastovaikutukset eivät merkitse koheesiopolitiikan loppua, sillä ne saavat aikaan sen, että Portugalin kaltaiset maat ovat rikkaita paperilla, mutta eivät käytännössä. Hän toteaa myös, että jos on olemassa onnistuneita ohjelmia, joilla Portugalia autetaan kehittymään, kasvattamaan talouttaan, lisäämään työpaikkoja ja ihmisten mahdollisuuksia, EU:n etujen mukaista on jatkaa näitä ohjelmia. Toisaalta komission jäsen lupasi lopuksi voivansa taata, että komissio ehdottaa, että Portugalin saaman tuen määrä seuraavassa rahoituspaketissa on suurin piirtein sama. Kysyn komissiolta seuraavaa: - Voiko komissio ilmoittaa yksityiskohtaisemmin, mitä komission jäsenen toteamat tärkeät asiat merkitsevät? - Onko tällä hetkellä jo olemassa suuntaa-antavia asiakirjoja ehdotuksesta, joka koskee vuoden 2006 jälkeen rakennerahastoista ja koheesiorahastosta Portugalille myönnettävää rahoituspakettia? Milloin komissio aikoo tehdä kyseisen ehdotuksen, jolla Portugalin rahoituspaketin taso pidetään ennallaan vuoden 2006 jälkeen? - Mitä ohjelmia komissio pitää onnistuneina ohjelmina, joilla Portugalia autetaan kehittymään, kasvattamaan talouttaan, lisäämään työpaikkoja ja ihmisten mahdollisuuksia ja joiden jatkamisen se katsoo olevan EU:n etujen mukaista? Michel Barnier'n komission puolesta antama vastaus (15. huhtikuuta 2003) Rakennerahastoista ja koheesiorahastosta rahoitettujen Portugalia koskevien ohjelmien tavoitteena on maan talouden kilpailukyvyn parantaminen, talouskasvun ja työllisyyden lisääminen sekä uusien mahdollisuuksien tarjoaminen kansalaisille. Arvoisa parlamentin jäsen on varmastikin tietoinen siitä, kuinka merkittäviä tuoksia yhteisön tukitoimilla on saavutettu. Näiden toimien ansiosta Portugali on pystynyt kuromaan umpeen osan kehityksensä jälkeenjääneisyydestä. On liian aikaista arvioida ohjelmakauden 20002006 ohjelmien ja hankkeiden tuloksia. Aluepolitiikan pääosasto on julkaissut Inforegio-sivustollaan(1) kautta 20002006 koskevan makrotaloudellisten vaikutusten arvioinnin. Kolmannen yhteisön tukikehyksen osana rahoitettavien ohjelmien väliarvioinnin on määrä valmistua vuoden 2003 lopulla. Komissio voi sen perusteella laatia ensimmäisen tilannekatsauksen ja tunnistaa tavoitteiden saavuttamisen kannalta tehokkaimmat ohjelmat. Vuoden 2006 jälkeisen yhteisön koheesiopolitiikan valmistelu ja pohdinta ovat edelleen kesken. Tätä aihetta käsiteltiin viimeksi rakennerahastojen hallintoyksiköiden kanssa 3. ja 4. maaliskuuta 2003 järjestetyssä seminaarissa. Komissio aikoo esittää vuoden 2003 loppupuolella kolmannessa koheesiokertomuksessaan tulevaa (vuoden 2006 jälkeistä) koheesiopolitiikkaa koskevia ehdotuksia. Vuoden 2006 jälkeisen kauden rahoitusnäkymiä koskevat ehdotukset tehdään myöhemmin. Nykyisessä tilanteessa ei näin ollen ole mahdollista täsmentää Portugalille vuoden 2006 jälkeen myönnettävää rahoitusta. (1) http://europa.eu.int/comm/regional_policy/sources/docgener/studies/pdf/objective1/final_report.pdf.